text: Villy Søvndal bliver SF-spidskandidat med kneben sejr
  07 december 2016 kl. 06.33
  SF-medlemmerne i Region Syddanmark har nu stemt om, hvilken rækkefølge partiets kandidater skal stå på partilisten til regionsrådsvalget næste år i november. Villy Søvndal sikrede sig førstepladsen knebent foran Ida Damborg med 375 stemmer - kun 31 flere end Ida Damborg.
  SF’s medlemmer i Region Syddanmark har de sidste tre uger ved en urafstemning kunne vælge kandidater til opstilling til regionsrådsvalget den 21. november næste år.
  Tidligere udenrigsminister Villy Søvndal meddelte den 14. oktober overraskende, at han gjorde politisk comeback og stillede op til regionsrådsvalget med ambitioner om at blive spidskandidat.
  Det skulle SF's medlemmer dog stemme om - og ved urafstemningen fik partiets nærværende profil i regionsrådet Ida Damborg fra Kolding et godt valg med 344 stemmer - kun 31 færre end Villy Søvndal. Det offentliggjorde SF Syddanmark tirsdag aften.
  Selvom Ida Damborg blev nr. to ved urafstemningen, bliver hun alligevel kun nr. tre på parti-listen til regionsrådsvalget. 
  I SF Syddanmark er det nemlig en regel, at de seks øverste kandidater skiftevis er en jyde og en fynbo. Derfor er Vicky Lorenzen fra Ringe placeret højere end Ida Damborg, selvom Kolding-politikeren fik 118 flere stemmer end fynboen. Ida Damborg bor i Kolding - men er stillet op af partiforeningen i Esbjerg.
  452 deltog i stemmeafgivningen og kunne afgive mellem tre og fem stemmer hver.
   Efter sommerferien supplerer SF listen med yderligere kandidater, så den bredt repræsenterer køn, geografi, erhverv m.m.
  Stemmetallene for SFs seks øverste kandidater:
  Villy Søvndal, Kolding, 375 stemmer     Vicky Lorenzen, Ringe, 226 stemmer     Ida Damborg, Kolding, 344 stemmer     Bent Olsen, Nordfyn, 81 stemmer     Hans Holmer, Kolding, 158 stemmer     Karsten Fogde, Odense, 73 stemmer
  
  
  
  